Heilbrigðismálaráðherra lagði nú í apríl fram nýtt frumvarp til laga um lífsýnasöfn . Frumvarp um sama efni var lagt fyrir Alþingi árið 1998 en hlaut ekki afgreiðslu . Það frumvarp var byggt á drögum sem unnin voru á vegum siðaráðs landlæknis á árunum 1996 - 1997 en annar vinnuhópur var skipaður til að fullvinna frumvarpið . Í 1. grein frumvarpsins segir svo : " Markmiðið með lögum þessum er að heimila söfnun , vörslu , meðferð og nýtingu lífsýna úr mönnum með þeim hætti að persónuvernd sé trygg , gætt sé hagsmuna lífsýnisgjafa og nýting lífsýnanna þjóni vísindalegum og læknisfræðilegum tilgangi og stuðli að almannaheill . " Í 2. grein segir meðal annars að lögin taki til " söfnunar lífsýna , vörslu , meðferðar , nýtingar og vistunar þeirra í lífsýnasöfnum . Lögin taka ekki til tímabundinnar vörslu lífsýna sem safnað er vegna þjónusturannsókna , meðferðar , eða afmarkaðra vísindarannsókna , enda sé slíkum sýnum eytt þegar þjónustu , meðferð eða rannsókn lýkur . " Í skýringum með frumvarpinu segir að starfsmenn Heilbrigðisráðuneytisins hafi farið yfir frumvarpið frá 1998 " með tilliti til þeirra umsagna sem bárust þegar frumvarpið var til meðferðar í þinginu " . Síðan eru talin upp 11 atriði sem breyttust við þessa yfirferð : 1 . Tímabundin varsla er skilgreind sem varsla í fimm ár . 2 . Skilgreining á lífsýnum er takmörkuð við lífrænt efni sem veitt getur líffræðilegar upplýsingar um lífsýnisgjafa . 3 . Tekið er fram að leyfishafi geti verið einstaklingur eða stofnun . 4 . Kröfur til ábyrgðarmanns lífsýnasafns eru auknar og er miðað við að hann hafi stundað sjálfstæð rannsóknar - og þróunarstörf innan heilbrigðisþjónustunnar . 5 . Sett eru ákvæði um rétt til að draga til baka samþykki þegar lífsýni er gefið til vörslu í lífsýnasafni og um eyðingu lífsýnis . 6 . Sett eru ákvæði um rétt til að draga til baka ætlað samþykki fyrir vistun lífsýnis í lífsýnasafni til notkunar í vísindarannsóknum . 7 . Ráðherra setji ákvæði í reglugerð um í hvaða tilgangi nota megi lífsýni . 8 . Heimilað er að taka gjald fyrir lífsýni , eða aðgang að lífsýni , sem nemur kostnaði við öflun , vörslu og aðgang að sýnunum , en gjaldtaka umfram það bönnuð . 9 . Bannað er að flytja lífsýnasafn eða hluta þess úr landi nema að fengnu samþykki vísindasiðanefndar og tölvunefndar . 10 . Fellt er brott ákvæði um aðlögunartíma lífsýnasafna að ákvæðum laganna . 11 . Sett er bráðabirgðaákvæði þess efnis að heimilt sé að vista lífsýni sem aflað var fyrir gildistöku laganna í lífsýnasafni , nema lífsýnisgjafi lýsi sig mótfallinn . Þá er tekið fram að gengið skuli út frá ætluðu samþykki sé lífsýnisgjafi látinn . Í umræðum sem orðið hafa um frumvarpið hafa menn einna helst staðnæmst við ákvæði sem heimila vistun lífsýna í söfnum í krafti ætlaðs samþykkis . Hafa sumir gengið svo langt að segja að þetta hugtak standist ekki . En í 3. grein frumvarpsins er að finna svofellda skilgreiningu á hugtakinu : " ... Ætlað samþykki : Samþykki sem felst í því að lífsýnisgjafi hefur ekki lýst sig mótfallinn því að lífsýni sem tekið er úr honum við þjónusturannsókn verði varðveitt til frambúðar í lífsýnasafni til notkunar skv. 9. gr. , enda hafi skriflegar upplýsingar um að slíkt kynni að verða gert verið aðgengilegar . " Í 9. greininni sem þarna er vitnað til er kveðið á um aðgang að lífsýnasafni og notkun lífsýna . Þar segir í 3. málsgrein : " Safnstjórn getur , að fengnu samþykki tölvunefndar og vísindasiðanefndar , heimilað notkun lífsýna í öðrum tilgangi en ætlað var þegar þau voru tekin , enda mæli brýnir hagsmunir með því og ávinningurinn vegi þyngra en hugsanlegt óhagræði fyrir lífsýnisgjafann eða aðra aðila . "